El Polígon Industrial d'Alboraia suma dos nous punts de recàrrega dobles per a vehicles elèctrics
18 de desembre de 2023

L'Ajuntament d'Alboraia continua equipant i reforçant les instal·lacions del Polígon Industrial a través de la subvenció de l'IVACE. El Consistori ha habilitat dos punts de recàrrega dobles (per a quatre vehicles en total) de 22khw per a vehicles elèctrics, novetat que s'emmarca dins del Pla de Mobilitat Urbana Sostenible.

En concret, els dos nous punts se situen al carrer Artesans i el carrer Fusters, aquest últim al costat d'una de les estacions de Xufabike, el servei públic de préstec de bicicletes d'Alboraia.

Aquesta línia de treball, que té per objectiu facilitar a les empreses i persones treballadores d'aquest espai productiu el transport sostenible, s'ha reforçat en els últims mesos amb un nou carril bici i una infraestructura d'alta seguretat per a aparcar les bicicletes i els patinets. No és l'única labor que s'ha estat realitzant per a millorar el polígon, ja que també s'han realitzat obres de millora en el subministrament de l'aigua potable, habilitat càmeres de videovigilància, etc., totes elles a través de fons de l'IVACE.